王安石
招约之职方并示正甫书记
往时江总宅，近在青溪曲。
井灭非故桐，台倾尚余竹。
池塘三四月，菱蔓芙蕖馥。
蒲柳亦竞时，冥冥一川绿。
方坻最所爱，意谓可穿筑。
欲往无舟梁，长年寄心目。
故人晚得此，心事付草木。
消摇檐宇新，揽结蹊隧熟。
更能适我愿，中水开茆屋。
鬼营诛荒梗，人境扫喧黩。
濠鱼净留连，海鸟暖追逐。
岂无方外客，於此停高躅。
忆初桑落时，要我岂非夙。
蚕眠忽欲老，一个未言速。
当缘东门水，尚涩南浦舳。
吾庐虽隐翳，赏眺还自足。
横陂受後涧，直堑输前渎。
跳鳞出重锦，舞羽堕软玉。
碧筩递舒卷，紫角联出缩。
千枝孙峄阳，万本毋淇澳。
满门陶令株，弥岸韩侯蔌。
尚复有野物，与公新听瞩。
金钿拥芜菁，翠被敷苜蓿。
虾蟆能作技，科斗似可读。
棂轩俯北渚，花气时度谷。
耘耡聊效颦，缔构行可续。
荒乘傥不倦，一昼敢辞卜。
虽无北海酒，乃有平津肉。
翛翛仙李枝，城市久烦促。
寄声与俱来，荫我台上谷。